कौशल विकास एवं उद्यमिता मंत्रालय
कौशल विकास एवं उद्यमिता मंत्रालय ने युवा शिक्षार्थियों को 21वीं सदी के अनुकूल बनाने के लिए योग्यता कौशल पाठ्यक्रम को नया रूप दिया
कौशल विकास एवं उद्यमिता मंत्रालय ने आज क्वेस्ट एलायंस, राष्ट्रीय कौशल विकास निगम  और मंत्रालय के इको-सिस्टम के पाठ्यक्रम की अन्य इकाइयों के सहयोग से योग्यता कौशल पर एक नया पाठ्यक्रम शुरू किया। इस पहल को फ्यूचर राइट स्किल्स नेटवर्क द्वारा समर्थित किया जा रहा है, जो क्वेस्ट एलायंस, एक्सेंचर, सिस्को और जेपी मॉर्गन द्वारा एक सामूहिक प्रयास है।
शिक्षा राज्य मंत्री श्रीमती अन्नपूर्णा देवी, शिक्षा राज्य मंत्री डॉ. सुभाष सरकार, शिक्षा राज्य मंत्री डॉ. राजकुमार रंजन सिंह की उपस्थिति में डॉ. अंबेडकर इंटरनेशनल सेंटर में "शिक्षक पर्व" समारोह के हिस्से के रूप में पाठ्यक्रम का शुभारंभ किया गया।
15,600 से अधिक सरकारी और निजी औद्योगिक प्रशिक्षण संस्थानों  के 2.5 मिलियन से अधिक छात्र इस कार्यक्रम से लाभान्वित होंगे, जिसमें हिंदी और अंग्रेजी में एक नया और विस्तारित 120 घंटे का पाठ्यक्रम शामिल है। कुछ मॉड्यूल में नियोजनीयता कौशल, डिजिटल कौशल, नागरिकता, विविधता और समावेशन, करियर विकास और लक्ष्य निर्धारण, काम और उद्यमिता के लिए तैयार होना शामिल है। लंबी अवधि और अल्पकालिक दोनों पाठ्यक्रमों के लिए 30, 60 और 90 घंटे की अवधि के पाठ्यक्रम के वेरिएंट भी लॉन्च किए जा रहे हैं।
युवा लोगों को तेजी से बदलती दुनिया के साथ तालमेल बिठाने में सक्षम बनाने के लिए उन्हें कौशल योग्यता और पुन: कौशल प्राप्त करने की आवश्यकता है। परिवर्तनशील विश्व में नियोजनीयता कौशल आत्मविश्वास के साथ काम करने में युवा लोगों को सक्षम बनाना अत्यंत महत्वपूर्ण है, जो कि किसी भी नियोक्ता के लिए सबसे महत्वपूर्ण पहलू है। कौशल विकास एवं उद्यमिता मंत्रालय के सचिव श्री राजेश अग्रवाल ने कहा कि इसलिए इसे हर कौशल कार्यक्रम में शामिल करने की जरूरत है।
पाठ्यक्रम शिक्षार्थियों को तीन प्रमुख लाभ प्रदान करेगा : अपने-आप सीखने की मानसिकता का निर्माण, महामारी के बाद की दुनिया में करियर के लिए तैयार होना, और नए करियर के बारे में जागरूकता विकसित करना और 21वीं सदी के कौशल से लैस होना। यह शिक्षकों को नए युग की कक्षाओं के लिए अपने कौशल को उन्नत करने और मिश्रित शिक्षण मॉडल से परिचित कराने में भी मदद करेगा। जबकि संशोधित पाठ्यक्रम को कवर करने वाली पुस्तकों का भी विमोचन किया जा रहा है और मिले-जुले शिक्षण के लिए डिजिटल प्रतियां जल्द ही उपलब्ध होंगी।
नए पाठ्यक्रम के बारे में चर्चा करते हुए, सिस्को इंडिया और सार्क के प्रबंध निदेशक और मुख्य नीति अधिकारी श्री हरीश कृष्णन ने कहा कि डिजिटलीकरण उत्पादन, विनिर्माण और सेवा उद्योगों में नए कौशल की आवश्यकता को तेजी से बढ़ा रहा है, और उम्मीदवारों के लिए यह महत्वपूर्ण है कि वे लगातार विकसित हो रही प्रौद्योगिकी और व्यावसायिक परिदृश्य के साथ इसे बनाए रखें। संशोधित पाठ्यक्रम का उद्देश्य कुछ उद्योग-प्रशिक्षण की कमियों का समाधान करना और युवाओं को काम के भविष्य को नेविगेट करने में मदद करना और साथ ही उनकी नियोजनीयता में सुधार करना है।
क्वेस्ट एलायंस के सीईओ श्री आकाश सेठी ने कहा कि पाठ्यक्रम में 12 मॉड्यूल को कोविड के बाद रोजगार के बाजार और इसकी अस्थिरता को ध्यान में रखते हुए व्यवस्थित किया गया है। मॉड्यूल शिक्षार्थियों को अपने-आप सीखने की मानसिकता बनाने में मदद करते हैं और वे नए प्रकार के रोजगार, जैसे कि हरित और गिग अर्थव्यवस्था में खुद के लिए जगह बना पाते हैं।”
प्रशिक्षकों को एक सहायक मार्गदर्शिका प्रदान की जाएगी ताकि वे मिश्रित शिक्षण मॉड्यूल का उपयोग करके संशोधित पाठ्यक्रम को पढ़ा सकें। शिक्षार्थियों के लिए वर्कबुक का एक डिजिटल संस्करण भारत कौशल पोर्टल और रोजगार कौशल पोर्टल पर उपलब्ध है। इसके अतिरिक्त, कौशल विकास एवं उद्यमिता मंत्रालय और राष्ट्रीय निर्देशात्मक मीडिया संस्थान  ने इन पुस्तकों को राज्य के विभागों द्वारा इस्तेमाल हेतु प्रकाशित करने की योजना बनाई है।
फ्यूचर राइट स्किल्स नेटवर्क के बारे में
फ्यूचर राइट स्किल्स नेटवर्क भारत के युवाओं को भविष्य के लिए तैयार करने के उद्देश्य से एक व्यापक मिशन के साथ एक्सेंचर, सिस्को और जेपी मॉर्गन द्वारा एक सामूहिक प्रयास है। नेटवर्क को कौशल विकास एवं उद्यमिता मंत्रालय के तहत प्रशिक्षण महानिदेशालय के साथ साझेदारी में नागरिक समाज के संगठनों और राज्य सरकारों द्वारा समर्थित किया जाता है। फ्यूचर राइट स्किल्स नेटवर्क एक ज्ञान आधारित अर्थव्यवस्था के लिए नियोजनीयता कौशल के साथ तकनीकी और व्यावसायिक प्रशिक्षण संस्थानों में युवाओं को सशक्त बनाने के मिशन पर है।
क्वेस्ट एलायंस के बारे में
क्वेस्ट एलायंस एक गैर-लाभकारी ट्रस्ट है, जो 21वीं सदी के युवाओं को अपने-आप शिक्षण के क्रम में सक्षम करके कौशल से लैस करता है। हम मापन-योग्य समाधान तैयार करते हैं, जो शिक्षकों को गुणवत्तापूर्ण शिक्षा और कौशल प्रशिक्षण के लिए कमियों को दूर करने में सक्षम बनाता है। हम अनुसंधान और नवाचार द्वारा संचालित प्रणालीगत परिवर्तन लाने के लिए शिक्षण के नेटवर्क और सहयोग की सुविधा प्रदान करते हैं।